Jarl Torske

Jarl Torske (født 5. juni 1949 i Sunndal) er en norsk fotballtrener.

Torske spilte selv fotball til han var omkring 30 år, og jobbet som lektor på Sunndal VGS i til sammen 30 år. Han var også en periode lærer på «toppidrett» ved Molde VGS.

Han har hatt en rekke stillinger i Norges Fotballforbund og har jobbet i flere år som trener innen aldersbestemt kvinnefotball. Torske var blant annet assistent under Per-Mathias Høgmo da damelandslaget tok gull i OL i Sydney i 2000. Han var assistenttrener for Åge Hareide i MFK i 1995 og 1996, og assistenttrener for Norges herrelandslag i fotball fra 18. mars 2014 til november 2016.

i 2011 ble Jarl Torske kåret til Årets trener på kvinnesiden i norsk fotball av Norsk Fotballtrenerforening (NFT). 

I 2020 ble han trenerutvikler i AkerAkademiet (tidligere MoldeAkademiet) i Molde Fotballklubb (MFK), 24 år etter at han sist var i klubben. Høsten 2020 jobbet han 50 prosent i AkerAkademiet og 50 prosent som spillerutvikler i Sunndal, men fra 1. januar 2021 var han i 100 prosent-stilling i MFK.

Referanser

Eksterne lenker 
 

Norske fotballtrenere